范宰見寄遊草堂誰謂漁鹽市之什輒同賦一篇不用元白唱酬之法
作者：林亦之
朝代：宋

paragraphs: 誰謂魚鹽市，乃枉大夫軒。
既登雲霞觀，更尋薜蘿村。
松枝何夾道，萱草况當門。
借問阿誰家，此爲故人園。
倚竹坐半日，論詩到初根。
愧無捫蝨姿，敢辱輟鸞言。
勞勞青衫客，莽莽紅塵奔。
所至有山水，何曾解討論。
君侯食肉相，杞菊爲心魂。
一縣固多事，終朝如山樊。
行旌遇佳勝，呼賓羅芳尊。
有此幽寂趣，從容以剸繁。